 **ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

 **Κως, 22 Αυγούστου 2017**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΘΕΜΑ : “Ξεκινούν οι αιτήσεις για τη ρύθμιση οφειλών των πολιτών προς το Δήμο της Κω με εξόφληση έως 100 δόσεις και διαγραφή ή μείωση προσαυξήσεων.”

Άνοιξε από σήμερα η εφαρμογή για τη ρύθμιση οφειλών προς το Δήμο της Κω, η οποία θα ισχύει έως τις 30 Νοεμβρίου.

Η Οικονομική Υπηρεσία του Δήμου Κω δέχεται αιτήσεις πολιτών που έχουν οφειλές προς το Δήμο και μπορούν πλέον να υπαχθούν σε ρύθμιση εξόφλησης αυτών των οφειλών, με δυνατότητα εξόφλησης έως 100 δόσεις και με απαλλαγή από τις προσαυξήσεις.

Το ελάχιστο ποσοστό της μηνιαίας δόσης δεν μπορεί να είναι μικρότερο από τα 20 ευρώ ενώ δίνεται η δυνατότητα διαγραφής ή μείωσης των προσαυξήσεων ως εξής:

-Διαγραφή των προσαυξήσεων στο 100% με εφάπαξ καταβολή των οφειλών.

-Διαγραφή των προσαυξήσεων στο 80% με εξόφληση από 2 έως 24 δόσεις.

-Διαγραφή των προσαυξήσεων στο 70% με εξόφληση από 24 έως 48 δόσεις.

-Διαγραφή των προσαυξήσεων στο 60% με εξόφληση από 48 έως 72 δόσεις.

-Διαγραφή των προσαυξήσεων στο 50% με εξόφληση από 72 έως 100 δόσεις.

Η ρύθμιση αφορά σε οφειλές προς το Δήμο και τα νομικά πρόσωπα, που έχουν βεβαιωθεί ή θα βεβαιωθούν έως και τις 30 Σεπτεμβρίου 2017.

Στη ρύθμιση μπορούν να υπαχθούν και πολίτες με οφειλές, οι οποίες κατά την ημερομηνία υποβολής της αίτησης τελούν σε αναστολή, διοικητική ή εκ του νόμου ή έχουν υπαχθεί σε προηγούμενη ρύθμιση ή διευκόλυνση τμηματικής καταβολής, η οποία είναι σε ισχύ, με απώλεια των ευεργετημάτων της προηγούμενης ρύθμισης και χωρίς η υπαγωγή τους να συνεπάγεται επιστροφή καταβληθέντων ποσών.

Μπορούν επίσης να υπαχθούν και οφειλές που δεν έχουν βεβαιωθεί, λόγω του ότι εκκρεμεί για αυτές δικαστική αμφισβήτηση σε οποιοδήποτε βαθμό, με την προϋπόθεση ότι ο οφειλέτης θα παραιτηθεί από τα ένδικα μέσα.

**Αξίζει να σημειωθεί ότι η Αντιδήμαρχος Οικονομικών κ. Ευτέρπη Παπαχρήστου ζήτησε από τον αρμόδιο Υπουργό την παράταση της προθεσμίας για την υποβολή αιτήσεων ένταξης στη ρύθμιση οφειλών, ειδικά για την Κω, πέραν της καταληκτικής ημερομηνίας της 30ης Νοεμβρίου που ισχύει για όλους τους άλλους Δήμους της χώρας.**

**Γραφείο Τύπου Δήμου Κω**